Diari Oficial de la Generalitat Valenciana


Sumari del DOGV 9499, del 28-12-2022 (2022/12655)

RESOLUCIÓ de 20 de desembre de 2022, de la directora de la Fundació de la Comunitat Valenciana-Regió Europea, per la qual es convoca el procés d'estabilització previst en les disposicions addicionals sisena i huitena de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, corresponent al lloc de treball de responsable de Relacions Institucionals, segons l'oferta pública d'ocupació 2022 de l'FCVRE (Convocatòria 1/2022).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9499

Data del DOGV
:   28-12-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/12700


Data del document
:   20-12-2022

Organisme emissor
:   Fundació Comunitat Valenciana-Regió Europea

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 20 de desembre de 2022, de la directora de la Fundació de la Comunitat Valenciana-Regió Europea, per la qual es convoca el procés d'estabilització previst en les disposicions addicionals sisena i huitena de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, corresponent al lloc de treball de responsable de Relacions Institucionals, segons l'oferta pública d'ocupació 2022 de l'FCVRE (Convocatòria 1/2022). [2022/12948]  
  
  
  
La Fundació Comunitat Valenciana-Regió Europea, d'ara en avant FCVRE, té com a objectiu principal potenciar la participació de la Comunitat Valenciana en les polítiques i accions de la Unió Europea i impulsar el coneixement d'aquestes. En particular, assisteix la Generalitat en l'àmbit de les seues competències en matèria de les polítiques vinculades a polítiques agrícoles; sostenibilitat, energia, medi ambient i aigua; empresa, indústria i competitivitat, investigació, desenvolupament i innovació (I+D+i), infraestructures, transport i logística; ocupació, finançament i fons estructurals, programes acadèmics, turisme, cultura i esport; comunicació i informació; cooperació al desenvolupament; sanitat; educació i joventut; assumptes socials, així com qualsevol altra àrea objecte d'una política europea o que tinga un interés general per a la Comunitat Valenciana.  
El Patronat de l'FCVRE, en la Junta de 4 d'octubre de 2019, va aprovar sol·licitar autorització per a l'oferta pública d'ocupació per estabilització de l'ocupació temporal, per a dos llocs inclosos en la seua relació de llocs de treball, amb un termini per a la seua convocatòria de tres anys. Al no haver-se realitzat la convocatòria esmentada abans de l'entrada en vigor de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, els llocs esmentats han de ser oferits i convocats en compliment de les disposicions addicionals sisena i huitena d'aquesta.  
Per la qual cosa, en data 8 d'abril de 2022 es va sol·licitar a la Direcció General de Pressupostos autorització per a l'oferta pública d'ocupació de l'FCVRE 2022, per estabilització de l'ocupació temporal; es va obtindre l'informe favorable en data 25 de maig de 2022, i aquesta es va publicar en el DOGV de data 30 de maig de 2022.  
La present convocatòria es basa en els principis d'igualtat, mèrit, capacitat i publicitat, i es resoldrà conforme al barem del concurs de mèrits indicat en l'annex I. El seu objecte és la cobertura amb caràcter permanent del lloc número 6 de l'FCVRE responsable de relacions institucionals, inclòs en la relació de llocs de treball de l'FCVRE, document que detalla, entre altres conceptes, la localitat en què se situa el lloc, Brussel·les, així com les seues funcions (publicat en el DOGV 9393 de 28/07/22).  
Requisits:   
· Títol universitari oficial de doctorat, llicenciatura, enginyeria, arquitectura o equivalent, o bé títol universitari oficial de grau que, d'acord amb els plans d'estudi vigents, habilite per a exercir les activitats de caràcter professional relacionades amb les funcions.  
· Ser nacional d'un estat membre de la UE o de l'Espai Econòmic Europeu.  
· Ser major de setze anys i no haver superat l'edat de jubilació.  
  
· Anglés B2, i domini del castellà demostrable en el procés selectiu (amb acreditació acadèmica o certificat d'experiència laboral).  
  
  
Mèrits per a concurs:  
· Serveis prestats en la mateixa entitat, en la mateixa categoria professional o equivalent.  
· Serveis prestats en l'Administració de la Generalitat o altres ens del seu sector públic, en la mateixa categoria professional o equivalent.  
  
· Serveis prestats en altres administracions públiques, en la mateixa categoria professional o equivalent.   
· Serveis prestats en el propi ens, en diferent categoria professional.  
· Titulacions acadèmiques oficials iguals o superiors a l'exigida en la convocatòria.  
· Cursos de formació i publicacions relacionats amb el lloc.  
· Coneixement del valencià A2 a C2 segons barem.  
· Coneixement d'altres idiomes de la Unió Europea (especialment francés).   
· Coneixement de l'anglés en nivell superior a l'exigit com a requisit.  
· Superació d'algun exercici en processos selectius derivats d'oferta pública d'ocupació, en la mateixa entitat, en la mateixa categoria professional o equivalent, en els últims quatre anys.  
  
Procés d'estabilització per concurs de mèrits  
  
1. Recepció de sol·licituds de participació  
1.1. La present convocatòria es publicarà en el Diari Oficial de la Generalitat Valenciana (DOGV) i en la pàgina web de l'FCVRE, http://www.ue.gva.es   
1.2. Les persones que reunisquen els requisits exigits per al lloc podran presentar la seua sol·licitud de participació fins a quinze dies hàbils des de l'endemà de la publicació en el DOGV.  
1.3. Les persones interessades, a més de facilitar un correu electrònic i un telèfon de contacte, hauran d'adjuntar a la seua sol·licitud la següent documentació, i enviar-la al correu electrònic zdyca@wml.xg, indicant en l'assumpte ?REF: RESPONSABLE RELACIONS INSTITUCIONALS FCVRE?:  
a) curriculum vitae segons el model Europass (la plantilla està disponible en http://europass.cedefop.europa.eu/es/documents/curriculum-vitae/templates-instructions).   
b) autobaremació de mèrits per a concurs, d'acord amb l'annex II.  
  
c) còpies dels títols i acreditació dels requisits i mèrits al·legats.   
  
d) declaració responsable sobre el compliment dels requisits exigits, conforme al model que s'inclou com a annex III.  
  
2. Comprovació de requisits i publicació de la llista provisional i definitiva d'admesos  
2.1. L'òrgan tècnic de selecció es dirigirà a les persones participants, a l'adreça del correu electrònic que aquestes hagueren fet constar en la seua sol·licitud o, excepcionalment, a través del telèfon.  
2.2. En el termini màxim de dos mesos després de la publicació d'aquesta convocatòria, la directora de l'FCVRE dictarà una resolució, que es farà pública exclusivament en la pàgina web indicada, que inclourà la llista provisional de persones participants admeses, així com el motiu de l'exclusió de les persones no admeses.   
2.3. Es concedirà un termini de 10 dies per a al·legacions a la resolució d'admissió, després del qual es publicarà la relació definitiva de persones admeses.   
  
3. Concurs de mèrits  
3.1. Es realitzarà la baremació provisional dels mèrits al·legats per les persones participants admeses al concurs de mèrits, segons el barem establit en l'annex I.  
3.2. Es concedirà un termini de deu dies per a al·legacions a la baremació provisional dels mèrits al·legats per al concurs de mèrits, així com d'esmena de la documentació acreditativa d'aquests.   
  
3.3. L'òrgan tècnic de selecció formularà a la directora de l'FCVRE la llista de persones admeses, amb la puntuació obtinguda en el concurs de mèrits, i podrà excloure d'aquesta aquelles persones de la baremació de mèrits de les quals es desprenguera que incompleixen algun dels requisits.   
  
4. Aprovació de la persona que ha superat el procés d'estabilització per concurs de mèrits  
4.1 La directora de l'FCVRE aprovarà i farà públic el nom la persona participant amb la major puntuació en el concurs de mèrits, per a la cobertura definitiva del lloc número 6 de l'FCVRE responsable de relacions institucionals, que es publicarà en la pàgina web i en el DOGV.   
  
4.2 En cas d'empat, aquest es dirimirà per la major puntuació obtinguda en els diferents apartats del barem del concurs, pel mateix ordre en el qual figuren esmentats. En cas de persistir l'empat, s'atendrà, en segon lloc, en favor de la persona amb diversitat funcional i, si l'empat es produeix entre aquestes persones, es triarà la persona que tinga acreditat un major percentatge de discapacitat. En cas de persistir l'empat, es dirimirà, en tercer lloc, si l'empat fora entre persones de diferent sexe, en favor del sexe que estiga infrarepresentat en l'FCVRE.  
  
  
5. Òrgan tècnic de selecció  
5.1 L'òrgan tècnic de selecció desenvoluparà les funcions relatives a l'execució de la present convocatòria, la baremació de les persones aspirants, així com, en general, l'adopció de les mesures que siguen necessàries amb vista al correcte desenvolupament del procés, adoptant sobre aquest tema les decisions motivades que estime pertinents.   
5.2 L'òrgan tècnic de selecció es designarà per resolució de la Sotssecretaria de Presidència, i estarà compost per la cap del Servei de Relacions amb l'Estat, Comunitats Autònomes i Acció Exterior, la cap del Servei de Relacions amb la Unió Europea, una persona designada per la Sotssecretaria de Presidència, i la tècnica de gestió administrativa i financera de l'FCVRE, que actuarà com a secretària, amb veu però sense vot.   
5.3 El procediment d'actuació de l'òrgan tècnic de selecció procurarà adaptar-se, en la mesura del possible, al que es disposa en la Llei 40/2015, d'1 d'octubre, del règim jurídic del sector públic, per al funcionament dels òrgans col·legiats.   
  
6. Normes finals  
6.1. No podrà formalitzar-se el contracte de treball amb una persona participant que, fins i tot havent superat el procés d'estabilització per concurs de mèrits, haja deixat de reunir qualsevol dels requisits exigits en la convocatòria, i quedaran sense efecte les actuacions prèvies que s'hagen realitzat amb aquesta.  
6.2. Els actes generals de comunicació del procediment de selecció es faran públics a través de la pàgina web de l'FCVRE. No obstant això, qualsevol contacte particular que puga efectuar-se amb les persones aspirants es realitzarà preferentment per correu electrònic, a l'adreça indicada per aquestes, o excepcionalment per telèfon. Per a qualsevol dubte sobre la present convocatòria podran dirigir-se al correu qikhl@kve.hw.  
6.3. Una vegada finalitzat el procediment, es procedirà a la formalització del contracte de treball indefinit (o si ja prestava serveis en l'FCVRE, la novació del seu contracte de treball), i la persona contractada podrà prendre possessió del lloc de treball; en el mateix moment es produirà el cessament de la persona que l'exercisca de manera temporal, llevat que es tracte d'una novació de contracte. El contracte de treball es tramitarà, excepte en cas de novació d'aquest, d'acord amb la normativa belga, amb les condicions del II Conveni de personal laboral al servei de l'administració autonòmica.  
  
València, 20 de desembre de 2022.- La directora de FCVRE: Daría Terrádez Salom.  
ANNEX III  
Declaració responsable  
  
La persona aspirant, sotasignada, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ amb document identificatiu (passaport o DNI) núm. \_\_\_\_\_\_\_\_\_\_\_\_\_\_\_\_\_\_\_\_\_\_\_, manifesta que:  
a) es troba en possessió dels requisits exigits en la present convocatòria;  
b) els mèrits que al·lega són verídics i exactes;  
c) no es troba inhabilitada o en situació equivalent ni ha sigut sotmesa a sanció disciplinària procedent que impedisca l'accés a l'ocupació pública per a exercir funcions similars.  
d) no ha sigut separada del servei de qualsevol de les administracions públiques o òrgans constitucionals o estatutaris;  
e) tot i ser nacional d'un estat diferent de l'espanyol, no es troba inhabilitada o en situació equivalent ni ha sigut sotmesa a sanció disciplinària equivalent en aquell.   
Cosa que així declara i signa sota la seua responsabilitat, sense perjudici de les responsabilitats que puguen incumbir-li en cas de falsedat d'algun dels seus termes o per alteració o manipulació de la documentació presentada.  
  
 \_\_\_\_\_\_\_\_\_\_\_\_\_\_\_\_\_\_\_, a \_\_\_\_ de \_\_\_\_\_\_\_\_\_\_\_\_ de 2022.